정조 24년 · 목
冠禮時至世子時服以出講學時服弼善引陞座宮官及執事入庭再拜各就位引儀分引此下前引竝同都監提調時原任閣臣宗親文武二品以上入弼善跪贊請此下贊請竝同興世子興立於座前都監提調時原任閣臣宗親文武二品以上由西階陞就堂中拜位贊儀唱此下贊唱竝同再拜都監提調時原任閣臣宗親文武二品以上再拜世子答再拜訖都監提調時原任閣臣二品以上出就庭東西位世子陞座都監郞廳三品以下入就拜位再拜師傅賓客贊善入就位世子降座弼善引世子降自東階就庭東拜位西向立再拜師傅賓客贊善答再拜弼善引世子就階東南位西向立師傅在前賓客贊善從後翊衛二人夾左右其餘仗衛列於師傅之外主人入就庭西位再拜世子答再拜主人出迎賓於門東西向賓立於門西東向賓主揖讓入門捧敎書函者前行世子鞠躬在位者鞠躬賓捧敎書置于案詣階間南向立贊冠立於賓西南東向主人就位立賓取敎書復位弼善引世子詣受敎位北向立四拜賓稱有敎世子跪賓宣敎曰敎王世子某吉日元服率由舊章命議政某就宮展禮宣訖世子俯伏興四拜跪傅進詣賓前跪受敎書退授世子世子受敎書付弼善以授持函者俯伏興陞自東階師傅賓客贊善導從如式主人贊冠引世子入東序帷內近北西向立師傅賓客贊善各就堂上席位賓陞西階主人陞東階各立席後初賓陞賓贊冠詣罍洗盥手陞自東階詣東序帷內立於主人贊冠之南俱西向主人贊冠引世子出立於冠席東西向賓贊冠取纚櫛二箱跪奠於世子冠席南興詣席北少東西向立賓揖世子世子陞筵西向坐賓贊冠進筵前東向跪櫛世子畢設纚興少北南向立賓降盥主人從降賓陞主人從陞執初加冠者陞西階賓降一等受之進世子席前東向立祝曰令月吉日始加元服棄厥幼志愼其成德壽考維祺以介景福乃跪冠興復位東向立賓贊冠進席前東向跪整冠興復位世子俯伏興賓揖世子主人贊冠引世子適東序帷內着袞龍袍以出立於席東西向賓揖世子世子陞筵西向坐賓贊冠進席前東向跪脫初加冠置於箱興復位執再加冠者陞西階賓降二等受之進世子席前東向立祝曰吉月令辰乃申嘉服克敬威儀式明厥德眉壽萬年永受祺福乃跪冠興復位東向立賓贊冠進席前東向跪設簪結纓興復位世子俯伏興賓揖世子主人贊冠引世子適東序帷內着絳紗袍執圭以出立於席東西向賓揖世子世子陞筵西向坐賓贊冠進席前東向跪脫再加冠置於箱興復位執三加冠者陞西階賓降三等受之進世子席前東向立祝曰以歲之正以月之令咸加其服以成厥德萬壽無疆承天之慶乃跪冠興復位東向立賓贊冠進席前東向跪設簪結纓興復位世子俯伏興賓揖世子主人贊冠引世子適東序帷內賓贊冠徹纚櫛二箱入於帷內主人贊冠又設世子醴席於堂上稍西南向世子着冕服執圭以出主人贊冠引世子就席南向立贊冠退賓就進醴席司饔院副提調詣醴尊卓北向立酌醴賓贊冠以酌受之立於醴席西南北向賓受醴進世子筵前北向立祝曰甘醴惟厚嘉薦令芳拜受祭之以定厥祥承天之休壽考不忘世子陞席坐賓跪進醴世子受醴賓興復位賓贊冠捧饌進於筵前世子祭醴退就席末跪啐醴賓贊冠受虛爵復於坫賓贊冠徹饌世子俯伏興南向再拜賓東向答再拜降立於西階之西近北東向賓贊冠從降立於賓西南東向主人從降立於庭南近東西向弼善引世子降自西階立於西階之東南賓少進字之曰禮儀旣備令月吉日昭告厥字君子攸宜宜之於嘏永受保之奉敎字某世子再拜曰某雖不敏敢不祗奉世子再拜賓贊及主人出門弼善引世子至阼階下位西向立師傅賓客贊善俱復拜位世子再拜師傅賓客贊善答再拜以出弼善引世子陞自阼階就拜位都監提調時原任閣臣二品以上就拜位再拜世子答再拜都監提調時原任閣臣二品以上出世子陞座都監郞廳三品以下俱復拜位再拜弼善跪白禮畢世子降座還內冊禮時至御座則如禮設於堂中而予不爲臨殿世子具冕服執圭以出弼善至引階上版位捧敎命冊印官各捧敎命竹冊印綬同置於案禮曹正郞捧箋文函濟用監官捧表裏函置於案近侍及執事官先入庭四拜引儀引此下前引竝同都監都提調以下入就拜位四拜就階間位東向立弼善引世子入就位師傅賓客贊善入就拜位贊儀唱此下贊唱竝同四拜世子四拜師傅賓客贊善四拜弼善引世子陞詣座前弼善止於楹外師傅賓客贊善從陞入就階間位世子跪都監都提調陞自西階捧敎命函跪授近侍近侍傳捧跪進世子受之以授兼贊善敎命文曰周儲冊而一日三朝黃离元吉唐禮冠於中春二月朱芾斯煌庸循彝章式擧寶典咨爾元子天挺秀異祥叶虹流日就溫文謨詒燕翼皇穹篤佑會夫子以降之年祖宗垂庥符壽母載夙之日宗社神人之攸托緝熙光明之是期三殿供繞膝之歡祗奉遇物之誨八域繫延頸之望夙著好學之誠羲經蒙養之功仁聞亹亹漢文豫建之策予意遲遲迺倣大戴筮賓之儀先擧元聖祝雍之禮以歲之正以月之令物采旣備於三加謀人而協謀龜而從位號誕膺於貳邸大庚其兆猗肅祖載冕之辰用申於千乃寧王受冊之歲玆命爾爲王世子爾其念玆付畀之重體予誥戒之勤一人有慶之符萬年旡疆之祿益勉克勤而克敬可見丕顯而丕承於戲尊聖學而振文敎自是我家大度遵王道而斂箕福蓋亦列朝宏謨故玆敎示想宜知悉大提學洪良浩製都監都提調捧竹冊函跪授近侍近侍傳捧跪進世子受之以授贊善竹冊文曰壽祿無疆寅修三加之禮宗祧有托申鞏萬年之圖爰參彝章誕宣嘉典咨爾元子膺昌熾運挺岐嶷姿其生也夫子降彩之年天地人相與維時則慈宮流虹之節月日辰俱良望之儼而卽之溫自是帝王家器度言有則而動有法已見學問上工夫祥暉駐長樂之春蓋體遲遲又久之意元朝展廟宮之謁怳承洋洋如在之音竊取三善寓物之規思循兩儀成位之義冠而命字策而定號考之禮則得其倫乾以易知坤以簡能在於事而順且吉文章煥然有述符聖祖攸行之儀物采務從省繁遵寧考祈永之旨天時叶慶萬品屬回泰之期輿情導和八域騰重离之頌玆命爾爲王世子爾其懋昭令聞永受弘祺精一執厥中卽我家傳授之法涵養須用敬乃聖門貫徹之工龜從筮從卿士從庶民從是謂大同奠厥磐泰升如恒如南山如松柏如詒爾多福施及子孫而哲吉罔不在初惟恭儉可以養德學以親賢而進念玆在玆勤是修業之要無逸乃逸遇物則誨縱自愧於身敎順志爲心尙克欽哉面命領議政李秉模製都監都提調捧印綬函跪授近侍近侍傳捧跪進世子受之以授賓客近侍捧訓書跪進世子受之以授傅訓書見五禮儀俯伏興降復位跪禮曹正郞捧箋文函濟用監官捧表裏函以次跪進弼善以次傳捧跪進世子以次受之以授近侍置於案箋文曰世子臣某於嘉慶五年二月初二日禮加元服位膺儲副臣不勝感謝之至謹奉箋稱謝者臣某誠惶誠恐稽首稽首上言伏以禮加元服叨賜醴之寵章象著重离膺主鬯之丕責祗奉寶命益慚菲才伏念臣年未勝冠誨承遇物聖訓雖服於身敎尙昧精一之傳心令聞未彰於幼儀莫副億兆之延頸豈料錫冕之日荐荷守器之恩七章賁躬載擧成人之彝典貳極晉號特詒翼子之弘謨自顧蒙養之沖齡敢當震邸之重位玆蓋伏遇主上殿下乾坤健順日月恒升長樂承歡祝萬年之壽考皇穹篤眷綿百世之本支遂推止慈之仁庸侈立儲之命臣敢不敬佩明訓莊誦德音海潤星輝縱愧四重之頌夙興夜寐益殫三朝之誠臣無任望天仰聖激切屛營之至謹奉箋稱謝以聞大提學洪良浩製王大妃殿惠慶宮中宮殿尙傳出就位禮曹正郞捧箋文函濟用監官捧表裏函以次跪進弼善以次傳捧跪進世子以次受之以授尙傳尙傳跪受以入王大妃殿箋文曰世子臣某於嘉慶五年二月初二日禮加元服位膺儲副臣不勝感謝之至謹奉箋稱謝者臣某誠惶誠恐稽首稽首上言伏以沖年承舞綵之歡姿慚養正吉日行賜冕之禮寵膺冊儲忝叨承華若爲負荷伏念臣責丕元子降同聖庚慈庥寔啓於熾昌猥蒙箕福之錫五家法粗勉於愛敬常隨周寢之問三不料靑宮晉號之恩乃在玄端咸加之日玆蓋伏遇睿順聖哲莊僖惠徽翼烈明宣綏敬王大妃殿下女中堯舜海左塗莘陰功垂保翼之勤慈天高覆純嘏享岡阜之壽瑞日滋長遂於筮賓之餘畀以主鬯之位臣敢不敬遵徽訓祗服寵章愧順爾成德之譽敢當爵醴之祝佩受玆介服之義益頌含飴之仁臣無任望天仰聖激切屛營之至謹奉箋稱謝以聞藝文提學李秉鼎製惠慶宮箋文曰世子某於嘉慶五年二月初二日禮加元服位膺儲副不勝感謝之至謹奉箋稱謝者某誠惶誠恐稽首稽首上言伏以舞斑衣於長樂猥沐止慈之恩受玄端於阼階特侈封儲之寵自漸魯質曷副燕謨伏念某姿非溫文誠切愛敬舞勺之沖年已近愧令聞之未彰繞樞之慶辰同符荷洪休之申錫何圖主鬯之命荐降賜冕之餘玆蓋伏遇孝康慈禧貞宣徽穆惠嬪邸下壽躋七旬養極千乘菜服稱兕介景福於北斗南山萱闈含飴敷慈功於長春化日遂軫豫建之策爰擧賁號之儀敢不祗奉徽音恒存愉色月將日就縱愧三善之譽夏淸冬溫長獻萬年之祝無任望天仰聖激切屛營之至謹奉箋稱謝以聞大提學洪良浩製中宮殿箋文曰世子臣某於嘉慶五年二月初二日禮加元服位膺儲副臣不勝感謝之至謹奉箋稱謝者臣某誠惶誠恐稽首稽首上言伏以尺衣趨闈久沐坤化之丕育元服爵醴猥膺离照之繼明祗切兢惶曷堪付托伏念臣年近勺舞訓奉簡辭幼儀未行於齒庠學淺就傅慈誨常篤於手線恩荷裕昆何圖冠而字之餘荐降冊爲儲之命玆蓋伏遇中宮殿下黃裳叶吉彤管播徽歡承殿宮咸仰思齊之德化成閨闥寔贊貽燕之謨遂軫豫建之規受及蒙愚之質臣敢不謹受賓祝祗承母儀七章宜身縱愧漢四重之令聞三朝愉色庶頌周九如之嘉休臣無任望天仰聖激切屛營之至謹奉箋稱謝以聞藝文提學李秉鼎製都監都提調以下及師傅賓客贊善俱復拜位世子四拜在位者同禮畢都監都提調以下出世子還內